Liikunta ehkäisee syöpää useiden eri mekanismien avulla. Liikunnan syöpää ehkäisevät vaikutukset johtuvat osin siitä, että liikunta auttaa painonhallinnassa.
Painonhallinta
Lisäksi liikunnalla on oma itsenäinen syöpää ehkäisevä vaikutuksensa. Tietomme näistä vaikutuksista ja liikunnan syöpää ehkäisevistä mekanismeista ovat vielä puutteellisia.
Liikunta vähentää tulehdustilaa elimistössä, erityisesti suolistossa. Tämä suojaa syövältä, koska tulehdukset edesauttavat haitallisia muutoksia solujen toiminnassa.
Elimistön oma puolustusmekanismi, immuunijärjestelmä, vahvistuu liikunnan myötä.
Liikunta alentaa tiettyjen hormonien ja kasvutekijöiden määrää kehossa. Liikunnan ansiosta esimerkiksi elimistön insuliinitaso alenee. Riittävän alhainen insuliinitaso estää solujen hallitsematonta jakautumista. Liikunta vaikuttaa myös naishormonitasoihin.
”Liikunta auttaa painonhallinnassa ja pienentää kehossa olevan rasvan määrää.”
Alhaisempi estrogeenitaso suojaa naisia rintasyövältä ja kohdunrungon syövältä. Rintasyövän ehkäisyssä erityistä hyötyä on rasittavasta liikunnasta.
Yhdessä terveellisen ruokavalion kanssa liikunta auttaa painonhallinnassa ja pienentää kehossa olevan rasvan määrää. Liikunta myös nopeuttaa aineenvaihduntaa. Säännöllinen liikunta alentaa syöpäriskiä nopeuttamalla ruoansulatusta, jolloin haitallisille, syöpää aiheuttaville aineille jää vähemmän aikaa imeytyä elimistöön.
Runsas istuminen altistaa syövälle, koska se hidastaa aineenvaihduntaa. Syöpäriskin kannalta istuminen on haitallista erityisesti naisille.